Nú stendur yfir alþjóðleg hornsílaráðstefna í Háskólanum á Hólum. Hornsíli er einn mest rannsakaði fiskur í heimi hvort sem er á sviði atferlisfræði eða genarannsókna.
Þetta er í tíunda sinn sem slík ráðstefna er haldin en síðast var hún í Japan. Á ráðstefnunni á Hólum taka um sjötíu vísindamenn þátt, og flestir erlendir. Ráðstefnan er fimm dagar og Bjarni Kristófer Kristjánsson, prófessor, segir að léttilega væri hægt að halda helmingi lengri ráðstefnu um hornsíli.
Hornsíli er einn mest rannsakaði fiskur í heimi og það eru fjölmargar ástæður fyrir því. Í grunninn þá höfðu menn mikinn áhuga á hornsílum við atferlisfræðirannsóknir. Hornsíli er með skemmtilegt æxlunaratferli. Hængurinn dansar fyrir hrygnuna og smíðar hreiður og verður rosalega litskrúðugur og er með sterkt atferlisminnstur.
Rannsóknir á atferli hornsíla lögðu grunn að nútíma atferlisfræði og Niko Tinbergen hlaut Nóbelsverðlaun fyrir þær.
Auðvelt er að ala hornsíli í búrum og æxla saman völdum sílum og stunda þannig ýmsar tilraunir.
Það opnaði ýmsar leiðir til að reyna að skilja eins og þroska og þróun hryggdýra. Við erum náttúrulega hryggdýr þannig að það eru beinar tengingar við þroska mannsins.
Hægt sé að nýta rannsóknir á hornsílum í erfðarannsóknum á mönnum.
Bjarni segir hornsílin miðpunkt mjög ólíkra rannsókna og það geri ráðstefnuna svo skemmtilega og fjölbreytta.
Þú heyrir kannski fyrirlestra frá vistfræðingum eða snýkjudýrafræðingum. Síðan koma einhverjir fyrirlestrar bara um genamengið og þróun Y-litningsins og eitthvað svona.